BTS บวกกว่า2% นิวไฮรอบเกือบ 2 ปี หลังกำไรปี61 โตทะลัก โบรกฯแนะซื้อ ลุ้นวิ่งเป้าใหม่ 11 บ.
BTS บวกกว่า 2% นิวไฮรอบเกือบ 2 ปี หลังกำไรปี 61 โตทะลัก โบรกฯแนะซื้อ ลุ้นวิ่งเป้าใหม่ 11 บ. ล่าสุด ณ เวลา 10.50 น. อยู่ที่ 9.60 บาท บวก 0.20 บาท หรือ 2.13% สูงสุดที่ 9.70 บาท ต่ำสุดที่ 9.40 บาท ด้วยมูลค่าซื้อขาย 512.11 ล้านบาท
31 พ.ค. 2561

ผู้สื่อข่าวรายงานว่า ราคาหุ้น บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS ล่าสุด ณ เวลา 10.50 น. อยู่ที่ 9.60 บาท บวก 0.20 บาท หรือ 2.13% สูงสุดที่ 9.70 บาท ต่ำสุดที่ 9.40 บาท ด้วยมูลค่าซื้อขาย 512.11 ล้านบาท

ทั้งนี้ BTS ปรับตัวขึ้นสูงสุดในรอบเกือบ 2 ปี นับตั้งแต่ราคาหุ้นอยู่ที่ระดับ 9.75 น. เมื่อวันที่ 27 ก.ค.2559 หลังจากวานนี้ (30 พ.ค.) รายงานผลการดำเนินงานประจำปี 2561 (สิ้นสุด 31 มี.ค.2561) มีกำไร 4.42 พันล้านบาท เพิ่มขึ้น 120% จากปีก่อนมีกำไร 2 พันล้านบาท
ด้าน บล.ดีบีเอส วิคเคอร์ส (ประเทศไทย) ระบุในบทวิเคราะห์ แนะนำ “ซื้อ” หุ้น BTS โดยปรับราคาเป้าหมายใหม่เป็น 11 บาท ด้วยวิธี SOP ด้านอัตราการเติบโตกำไรหลักปี 61-62 และ 62-63 ถือว่าดีเป็น 71%/8% เทียบจากปีก่อน ผนวกกับคาดการณ์ผลตอบแทนปันผลอยู่ในเกณฑ์ดีมาอย่างต่อเนื่องสำหรับปี 61-62 ที่ 4.3%
สำหรับกำไรหลักปี 61-62 โตก้าวกระโดด เพราะนอกจากทุกธุรกิจที่ขยายตัวดีแล้ว คาดว่ากำไร-ขาดทุนจากบริษัทร่วมค้าและบริษัทร่วมจะมีการฟื้นตัวดี และไม่มีการปรับปรุงการยกเลิกดำเนินการอสังหาฯแล้ว
ขณะที่ปี 60-61 เป็นฐานต่ำมาก แต่กำไรสุทธิคาดว่ากลับจะลดลง 22% เนื่องจากไม่มีกำไรพิเศษมากเหมือนปี 60-61 ทั้งนี้เราจะรับข้อมูลเพิ่มกับบริษัทอีกครั้งคือ 1 มิ.ย.61 เพื่อปรับประมาณการให้ถูกต้องมากขึ้น